**החברה הישראלית והביטחון הלאומי - השפעות ויחסי גומלין**

ד"ר אביעד רובין – תואר שני במכללה לביטחון לאומי

תקציר הקורס:

בעשורים האחרונים צוברות תאוצה תפיסות מרחיבות, שרואות במאפיינים היסטוריים, תרבותיים, סוציולוגיים, דמוגרפיים, ופוליטיים מרכיבים רלוונטיים של ביטחון לאומי. מטרתו של הקורס הנוכחי הינה לדון במאפיינים ותמורות עיקריים בחברה הישראלית, מעידן הממלכתיות (הסוציאל רפובליקני) בשנותיה הראשונות של המדינה ועד לעידן הנאו-ליברלי של ימינו, ולבחון כיצד הללו עיצבו את החברה הישראלית בת ימינו ואת השפעתן על ממדים שונים בביטחון הלאומי. נעסוק בתמורות עומק שחלו במספר סוגיות יסוד בחברה הישראלית דוגמת יחסי דת ומדינה, האתוס הציוני, היחס לפלשתינים אזרחי המדינה, משטר זכויות הפרט, מעבר לכלכלה נאו-ליברלית ותמורות במפלגות הפוליטיות, וננסה להבין כיצד אלו השפיעו על לכידות חברתית, יכולת התגייסות במצבי חירום, זהות והשתייכות, ויציבות המבנה המשטרי במדינת ישראל.

**הקורס יחולק לארבע סוגיות עיקריות**:

1. **מיתוס, אתוס וזהות** – ההיגיון המסדר של התנועה הציונית ושל הקמת המשטר הישראלי. מיתוס השואה, הגבורה והזיכרון, מי שייך? מי יכול להיות שייך? דת יהודית במדינת ישראל. לאום יהודי במדינת ישראל. האחר הערבי והאתוס הציוני. גבולות מדינת ישראל והארץ המובטחת. פוליטיקה של זהויות. מערכת הביטחון בסבך הזהויות.
2. **דמוגרפיה והגירה בחברה הישראלית** – חוק השבות וחוק האזרחות, מדיניות קליטה ושילוב של עלייה והגירה, מבקשי מקלט/פליטים/מסתננים, מהגרים חזקים ומהגרים חלשים. האם כור ההיתוך עדיין מתיך? הגירה ושילוב חברתי בצבא.
3. **חברה וכלכלה במדינת ישראל** – ממשק ריכוזי למשטר הפרטה. פערים בחברה הישראלית. פריפריה ומרכז גאוגרפי, חברתי ופוליטי, מעבר מכלכלת ייצור לכלכלת שירותים וידע, משטר הפרטה כלכלי, התמגזרות ועמדות פוליטיות. צבא העם במשטר נאו-ליברלי.
4. **משטר מדינת ישראל והחברה הישראלית** – הפוליטיקה הישראלית, המבנה המפלגתי, מערכת המשפט, הפקידות והשירות הציבורי, מאפיינים ותמורות בדמוקרטיה הישראלית, מערכת היחסים בין המגזר הציבורי והדרג הפוליטי. המהפכה החוקתית ומהפכת הנגד. משפטיזציה, זכויות אדם ופסקת ההתגברות. מערכת הביטחון בין מדינה ופוליטיקה.

בתום הדיון בכל סוגיה נעסוק בהשפעות העכשוויות שלה על המשטר הישראלי, על מערכת הביטחון, ועל החוסן הלאומי של מדינת ישראל.